钦定古今图书集成/理学汇编/字学典/第093卷 > 《宋朱长文续书断》 > 《系说》
## 钦定古今图书集成/理学汇编/字学典/第093卷 > 《宋朱长文续书断》 > 《系说》

自天圣、景祐以来，天下之士悉于《书》学者稍复兴起，
如周子发、石曼卿、苏子美、蔡君谟之俦，人亡迹存，皆
著在篇中矣。今列于廊庙，布于台阁。复有数公，有若
韩魏公骨力壮伟，文潞公风格英爽，介甫相国笔老
不俗，王大参资质沈厚，邵兴宗思致快锐，宋次道、陆
子履碑刻遒丽，滕元发、王乐道尺牍流便，王才叔以
婉美称，苏子瞻以淳古重，及蔡仲远、沈睿达之徒，皆
彬彬可观。予固未量其所至，安敢品之。然金闺玉堂
之士，布衣韦带之流，岂乏能者哉？予病且隐，罕与缙
绅接，固不得而知也。后之与我同志者，当搜而次之。